Document ID: 32012R0755

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 755/2012 ΤΗΣ ΕΠΙΤΡΟΠΉΣ
της 16ης Αυγούστου 2012
για την τροποποίηση του εκτελεστικού κανονισμού (ΕΕ) αριθ. 543/2011 όσον αφορά την επιλεξιμότητα των ειδικών δαπανών των περιβαλλοντικών δράσεων που αναλαμβάνονται εντός των επιχειρησιακών προγραμμάτων των οργανώσεων παραγωγών στον τομέα των οπωροκηπευτικών
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 103η σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1234/2007 θεσπίζει την κοινή οργάνωση των γεωργικών αγορών στην οποία περιλαμβάνονται ο τομέας των οπωροκηπευτικών και ο τομέας των μεταποιημένων οπωροκηπευτικών. Σύμφωνα με το άρθρο 103γ παράγραφος 3 του εν λόγω κανονισμού, τα κράτη μέλη οφείλουν να προβλέπουν ότι τα επιχειρησιακά προγράμματα στον τομέα των οπωροκηπευτικών περιλαμβάνουν δύο ή περισσότερες περιβαλλοντικές δράσεις ή ότι τουλάχιστον το 10 % των δαπανών των επιχειρησιακών προγραμμάτων καλύπτει περιβαλλοντικές δράσεις. Ο εν λόγω κανονισμός προβλέπει επίσης ότι η ενίσχυση περιβαλλοντικών δράσεων πρέπει να καλύπτει τις πρόσθετες δαπάνες και το διαφυγόν εισόδημα που απορρέουν από τη δράση.
(2)
Σύμφωνα με το άρθρο 60 παράγραφος 1 του εκτελεστικού κανονισμού (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), το παράρτημα IX του εν λόγω εκτελεστικού κανονισμού καθορίζει τον κατάλογο των δράσεων ή των δαπανών που δεν είναι επιλέξιμες για ενίσχυση στο πλαίσιο επιχειρησιακών προγραμμάτων. Ωστόσο, διευκρινίζει ότι οι ειδικές δαπάνες για περιβαλλοντικές δράσεις, συμπεριλαμβανομένων των δαπανών που συνεπάγεται η περιβαλλοντική διαχείριση των συσκευασιών είναι, κατ’ εξαίρεση, επιλέξιμες.
(3)
Η πείρα από την εφαρμογή περιβαλλοντικών δράσεων που σχετίζονται με τη διαχείριση συσκευασιών καταδεικνύει ότι υπάρχει αβεβαιότητα σχετικά με τα καθαρά περιβαλλοντικά οφέλη που προκύπτουν από τις εν λόγω δράσεις και/ή το γεγονός ότι οδηγούν όντως σε πρόσθετες δαπάνες και σε διαφυγόν εισόδημα που επιβαρύνει τις οργανώσεις παραγωγών και, συνεπώς, σχετικά με την αιτιολόγηση της δημόσιας στήριξης που παρέχεται. Επιπλέον, έχει αποδειχθεί η πολυπλοκότητα της διαχείρισης και του ελέγχου των εν λόγω δράσεων, ιδίως όσον αφορά τον υπολογισμό της ενίσχυσης που μπορεί να χορηγηθεί. Με βάση την εν λόγω πείρα και προκειμένου να ενθαρρυνθεί η εφαρμογή αποδοτικότερων ως προς το κόστος περιβαλλοντικών δράσεων και να μειωθούν οι δαπάνες που συνδέονται με τη διαχείριση του καθεστώτος της Ένωσης, είναι σκόπιμο να εγκαταλειφθεί η ενίσχυση περιβαλλοντικών δράσεων που σχετίζονται με τη διαχείριση συσκευασιών.
(4)
Συνεπώς, ο εκτελεστικός κανονισμός (ΕΕ) αριθ. 543/2011 πρέπει να τροποποιηθεί αναλόγως.
(5)
Η επιτροπή διαχείρισης της κοινής οργάνωσης των γεωργικών αγορών δεν διατύπωσε γνώμη εντός της προθεσμίας που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποιήσεις του εκτελεστικού κανονισμού (ΕΕ) αριθ. 543/2011
Ο εκτελεστικός κανονισμός (ΕΕ) αριθ. 543/2011 τροποποιείται ως εξής:
1)
Το άρθρο 60 παράγραφος 4 τροποποιείται ως εξής:
α)
στο πρώτο εδάφιο διαγράφεται το στοιχείο γ)·
β)
το δεύτερο εδάφιο διαγράφεται.
2)
Στο παράρτημα IX σημείο 1 πρώτη παράγραφος, η τέταρτη περίπτωση αντικαθίσταται από το ακόλουθο κείμενο:
«-
ειδικές δαπάνες των περιβαλλοντικών δράσεων που αναφέρονται στο άρθρο 103γ παράγραφος 3 του κανονισμού (ΕΚ) αριθ. 1234/2007. Σε κάθε περίπτωση, δεν είναι επιλέξιμες οι δαπάνες που σχετίζονται με τη χρήση και διαχείριση συσκευασιών·».
Άρθρο 2
Μεταβατικές διατάξεις
1. Οι περιβαλλοντικές δράσεις που σχετίζονται με τη διαχείριση συσκευασιών και συμπεριλαμβάνονται σε επιχειρησιακό πρόγραμμα που εγκρίθηκε πριν από την ημερομηνία έναρξης ισχύος του παρόντος κανονισμού μπορούν να παραμείνουν επιλέξιμες για ενίσχυση έως τη λήξη του επιχειρησιακού προγράμματος, υπό την προϋπόθεση ότι τηρούν τους κανόνες που ίσχυαν πριν από την ημερομηνία έναρξης ισχύος του παρόντος κανονισμού.
2. Όπου κρίνεται σκόπιμο, τα κράτη μέλη τροποποιούν το εθνικό τους πλαίσιο που αναφέρεται στο άρθρο 103στ παράγραφος 1 πρώτο εδάφιο του κανονισμού (ΕΚ) αριθ. 1234/2007 προκειμένου να προσαρμοστούν στις τροποποιήσεις που προβλέπονται στο άρθρο 1 του παρόντος κανονισμού.
Κατά παρέκκλιση από το άρθρο 56 παράγραφος 1 του εκτελεστικού κανονισμού (ΕΕ) αριθ. 543/2011, οι τροποποιήσεις που έγιναν στο εθνικό πλαίσιο σύμφωνα με το πρώτο εδάφιο της παρούσας παραγράφου δεν υπόκεινται στη διαδικασία που προβλέπεται στο άρθρο 103στ παράγραφος 1 δεύτερο εδάφιο του κανονισμού (ΕΚ) αριθ. 1234/2007.
Άρθρο 3
Έναρξη ισχύος
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Αυγούστου 2012.

Labels: 3
17
19
20